**Πληροφορίες για την ασφάλιση του οχήματος**

**που μισθώσατε από την Arval Hellas (“Arval”)**

* Για το έτος 2023 η Arval έχει ασφαλίσει τα οχήματά της στην ασφαλιστική εταιρία «ΙΝΤΕΡΑΜΕΡΙΚΑΝ ΕΛΛΗΝΙΚΗ ΕΤΑΙΡΙΑ ΑΣΦΑΛΙΣΕΩΝ ΖΗΜΙΩΝ ΜΟΝΟΠΡΟΣΩΠΗ ΑΕ» (“Interamerican”).
* Το όχημα είναι ασφαλισμένο για τους ακόλουθους κινδύνους:
1. Υποχρεωτική αστική ευθύνη προς τρίτους
	1. Σωματικές Βλάβες προς τρίτους μέχρι του ποσού των €1.300.000 ανά θύμα
	2. Υλικές Ζημιές προς τρίτους μέχρι του ποσού των €1.300.000 ανά ατύχημα
2. Υλικές Ζημιές από ανασφάλιστο όχημα
3. Προσωπικό ατύχημα οδηγού μέχρι του ποσού των €15.000
4. Οδική Βοήθεια (Οδική βοήθεια για βλάβη, Οδική βοήθεια σε Ατύχημα και Φροντίδα Ατυχήματος)
5. Φυσικά Φαινόμενα, ενδεικτικά και όχι περιοριστικά, πλημμύρα, χαλάζι, χιόνι, θύελλα, τυφώνα, έκρηξη ηφαιστείου ή σεισμό, με όριο ευθύνης την δηλωθείσα αξία οχήματος. Πυρός, Τρομοκρατικές Ενέργειες, Στάσεις, Απεργίες, Οχλαγωγίες με όριο ευθύνης την δηλωθείσα αξία οχήματος.
6. Θραύση Κρυστάλλων με όριο ευθύνης 1.000€ .
7. Ολική & Μερική Κλοπή με όριο ευθύνης την δηλωθείσα αξία οχήματος.
8. Ίδιες Ζημιές & Κακόβουλες Βλάβες με όριο ευθύνης την δηλωθείσα αξία οχήματος.
* Απαλλαγές:

Για τις ασφαλιστικές καλύψεις με αριθ. 5, 7 και 8 εφαρμόζεται απαλλαγή 300,00 ευρώ σε κάθε ζημιά.

* Σε ζημιογόνο γεγονός μεταξύ δύο ή περισσοτέρων οχημάτων ιδιοκτησίας της ασφαλιζόμενης εταιρείας Arval, η Interamerican υποχρεούται να αποζημιώσει κανονικά τους παθόντες, συμπεριφερόμενη σε αυτούς σαν να ήταν τρίτοι, με την προϋπόθεση ότι το συμβάν θα έχει καταγραφεί παρουσία της τροχαίας ή/και της φροντίδας ατυχήματος, εξαιρουμένων των περιπτώσεων που τα ζημιωθέντα οχήματα έχουν μισθωθεί από το ίδιο φυσικό ή νομικό πρόσωπο.
* Σε περίπτωση ατυχήματος που θα προκληθεί με υπαιτιότητα του οδηγού του ασφαλισμένου οχήματος, ο οποίος ήταν σε κατάσταση μέθης ή υπό την επήρεια τοξικών απαγορευμένων ουσιών η Interamerican μετά την αποζημίωση των παθόντων, δεν θα διεκδικήσει την αποκατάσταση της ζημιάς της από την Arval, αλλά απευθείας από τον υπαίτιο οδηγό του ασφαλισμένου οχήματος. Σε αυτή την περίπτωση, η ασφαλιζόμενη εταιρεία Arval υποχρεούται να παρέχει στην Interamerican κάθε σχετική πληροφορία και δυνατή βοήθεια.
* Για ζημιές που θα προκληθούν εξαιτίας υπέρβαρου φορτίου στο ασφαλισμένο όχημα, η Interamerican μετά την αποζημίωση των παθόντων, δεν θα διεκδικήσει την αποκατάσταση της ζημιάς της από την Arval αλλά απευθείας από τον υπαίτιο οδηγό του ασφαλισμένου οχήματος ή/και την μισθώτρια εταιρία του ασφαλισμένου οχήματος.
* Για ζημιές με υπαιτιότητα του ασφαλισμένου οδηγού, που θα προκληθούν κατά τον χρόνο που στο όχημα επιβαίνουν περισσότεροι επιβάτες από τους προβλεπόμενους στην άδεια κυκλοφορίας του, η Interamerican μετά την αποζημίωση των παθόντων, δεν θα διεκδικήσει την αποκατάσταση της ζημιάς της από την Arval αλλά απευθείας από τον υπαίτιο οδηγό του ασφαλισμένου οχήματος ή/και την μισθώτρια εταιρία του ασφαλισμένου οχήματος.
* Η κάλυψη της Αστικής Ευθύνης για ρυμουλκούμενο, εφόσον το όχημα έχει ειδική άδεια ρυμούλκησης και το ρυμουλκούμενο διαθέτει δική του άδεια κυκλοφορίας και πινακίδες, απαιτεί την έκδοση ειδικού ασφαλιστηρίου .
* Δεν εφαρμόζεται το άρθρο 13 με τίτλο «Τι ισχύει σε περίπτωση νέου οδηγού» των γενικών όρων ασφάλισης του Βιβλίου Όρων Ασφάλισης (έκδοση 01.2021) ως και τυχόν εξαιρέσεις από την ασφάλιση συνεπεία της οδήγησης του αυτοκινήτου από νέο οδηγό (όπως ενδεικτικά η προβλεπόμενη στο άρθρο 34 παρ. Β αρ. 8).
* Η έκδοση Πράσινων Καρτών γίνεται κατ’ αίτημα της Arval προς την Interamerican. Ειδικότερα οι συμπληρωματικές καλύψεις δύνανται να ισχύουν και κατά την κυκλοφορία του οχήματος στον εκτός Ελληνικής Επικράτειας χώρο μετά την έκδοση Πράσινης Κάρτας σε συνέχεια σχετικής ενημέρωσης της Αrval προς την Interamerican.
* Οι ασφαλιστικές καλύψεις ισχύουν για τους κατόχους ξένης, αλλά νόμιμης άδειας ικανότητας οδηγού ακόμα και αν αυτή δεν συνοδεύεται από Διεθνές Δίπλωμα ή δεν αναγνωρίζεται στην Ελλάδα.
* Οι ασφαλιστικές καλύψεις παρέχονται στα ασφαλισμένα οχήματα κατά την κυκλοφορία τους εντός της Ελληνικής Επικράτειας εξαιρουμένων των χώρων των αεροδρομίων στους οποίους απαγορεύεται η ελεύθερη πρόσβαση στο κοινό.
* Για περισσότερες πληροφορίες για την ασφάλιση του οχήματος, μπορείτε να διαβάσετε το Βιβλίο Όρων Ασφάλισης Αυτοκινήτου της Interamerican (έκδοση 01.2021).